冰玉篇赠徐子谦
方豪 (Ming)
君不见冰溪之水真如冰，洁爽不得留蛟蝇。玉山之峰白如玉，遥见贞光荡晴旭。我昔报恩作此行，溪容山色随双旌。恍然置我水晶阙，胸中尘秽皆销歇。嘉兴太守冰玉姿，出门便与溪山期。此日归来五马散，意气不异之官时。嘉兴之人或未知，溪童山叟皆知之。童叟犹人或可私，山灵溪伯安可欺。吁嗟太守真吾师，相送岂作儿女悲。溪可渔，山可采，伐木丁丁歌欸乃。太守百年心不悔，独恨生当明圣朝，不应黑发居东海。野客狂痴全未解，欲走天门问时宰。